Diari Oficial de la Generalitat Valenciana


Sumari del DOGV 7316, del 14-07-2014 (2014/6561)

RESOLUCIÓ de 8 de juliol de 2014, del president de l'Institut Valencià de Competitivitat Empresarial (IVACE), per la qual es convoca la concessió d'ajudes per a la contractació de personal d'I+D+i en empreses (EXPANDIX) per a l'exercici 2014.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7316

Data del DOGV
:   14-07-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/6561


Data del document
:   08-07-2014

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 8 de juliol de 2014, del president de l'Institut Valencià de Competitivitat Empresarial (IVACE), per la qual es convoca la concessió d'ajudes per a la contractació de personal d'I+D+i en empreses (EXPANDIX) per a l'exercici 2014. [2014/6561]  
L'Estratègia de política industrial de la Comunitat Valenciana Visió 2020 (EPIV 2020) establix com un dels seus objectius estratègics que el 40 % dels ocupats tinga estudis superiors, de manera que es garantisca que els sectors productius disposen d'un capital humà excel·lent. Per a aconseguir-ho es proposen, entre altres, línies específiques per a incorporar tecnòlegs en el teixit empresarial i per a fomentar la contractació de gestors d'innovació en les empreses.  
Així mateix, l'EPI V2020 establix altres objectius: duplicar l'esforç empresarial en matèria d'I+D+i, portant el gasto en innovació empresarial fins a un 2 % del PIB, i augmentar el pes de la indústria en l'activitat econòmica regional, incrementant la seua participació en el PIB industrial fins al 20 %.  
Els objectius mencionats guarden estreta relació entre si, ja que les actuacions que fomenten la contractació de personal especialitzat en I+D+i en les empreses industrials de la Comunitat no sols contribuiran a la millora dels seus recursos humans, sinó que augmentaran la capacitat d'inversió en I+D+i i la competitivitat empresarial. A més, estes actuacions necessàriament tindran un efecte positiu en la creació d'ocupació en unes circumstàncies en què això es convertix en la major prioritat de les administracions públiques.  
Orientada per estos objectius, la Conselleria d'Economia, Indústria, Turisme i Ocupació, a través de l'IVACE, posa en marxa la present convocatòria, que té per objecte donar suport a la contractació, per part d'empreses industrials i de servicis intensius en coneixement d'alta tecnologia, de personal qualificat destinat a realitzar, amb dedicació exclusiva, tasques d'I+D+i. Addicionalment, dóna suport també a la contractació de personal tècnic quan el nombre de llocs de treball ?almenys 10- implique un increment significatiu en la capacitat productiva de les empreses.  
Estos incentius que es destinen al reforç dels recursos humans en les empreses busquen complementar les mesures de suport a la I+D empresarial i a la creació d'empreses de base tecnològica convocades en el DOCV núm. 7230, de 10 de març de 2014, i en el DOCV núm. 7288, de 4 de juny de 2014, així com les de suport a la inversió i a la creació d'ocupació en el DOCV núm. 7239, de 24 de març de 2014, i conformar un esquema complet de suports regionals que, al seu torn, es complemente amb els existents a escala nacional i europea.  
En virtut d'això, i de conformitat amb allò que disposa l'article 4.2.i del Reglament d'Organització i Funcionament de l'Institut Valencià de Competitivitat Empresarial (IVACE), aprovat pel Decret 4/2013, de 4 de gener, resolc  
  
Article 1. Objecte de la resolució  
L'objecte de la present resolució és establir, junt amb el que disposa l'Orde de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA), les bases reguladores i la convocatòria per a la concessió per l'Institut Valencià de Competitivitat Empresarial (IVACE) d'ajudes per a la contractació de personal d'I+D+i en empreses (EXPANDIX) per a l'exercici 2014.  
  
  
Article 2. Objectiu de la convocatòria  
La convocatòria pretén incrementar la capacitat de les empreses per a escometre activitats d'I+D+i facilitant per a això la contractació de personal especialitzat per a realitzar estes activitats en un futur. Junt amb això, també es perseguix facilitar la creació d'ocupació qualificada.  
  
  
Article 3. Actuacions susceptibles de suport. Requisits dels projectes  
3.1. Per projecte s'entén qualsevol iniciativa de gasto o inversió, sobre una operació o actiu concret, que s'haja de realitzar en un termini determinat i que, de forma individual o combinada, tinga un sentit empresarial, sense perjuí que eixa iniciativa puga integrar-se, en el seu contingut o en el temps, en un pla major.  
3.2. Els projectes hauran d'haver-se iniciat després de l'1 de gener de 2014.  
3.3. Els projectes hauran de poder-se enquadrar en alguna de les següents actuacions susceptibles de suport:  
Actuació 1. Contractació per PIME de personal per a desenrotllar activitats pròpies d'I+D+i. El personal contractat haurà de desenrotllar exclusivament activitats d'I+D+i. Podran ser subvencionats fins a un màxim de 5 nous contractes.  
Actuació 2. Contractació per grans empreses de personal per a desenrotllar activitats pròpies d'I+D+i. El personal contractat haurà de desenrotllar exclusivament activitats d'I+D+i. Podran ser subvencionats fins a un màxim de 5 nous contractes.  
Actuació 3. Contractació de personal tècnic. Esta actuació exigix que el nombre de noves persones contractades siga com a mínim de 10.  
3.4. Els projectes hauran de ser realitzats per empreses amb seu o establiment productiu a la Comunitat Valenciana i el personal contractat haurà d'adscriure's a un centre de treball de la Comunitat Valenciana.  
  
3.5. Els costos subvencionables no podran rebre simultàniament ajudes en el marc d'esta convocatòria i d'altres procedents d'altres administracions, amb independència de si procedixen del Fons Europeu de Desenrotllament Regional (FEDER) o del Fons Europeu Agrícola de Desenrotllament Rural (FEADER).  
3.6. La selecció del personal contractat objecte de l'ajuda s'haurà de realitzar respectant les polítiques horitzontals en matèria d'igualtat d'oportunitats i atenent principis de publicitat suficient i valoració professional equitativa dels candidats.  
3.7. En tot cas, serà condició imprescindible per a percebre les ajudes que s'incremente l'ocupació en l'empresa beneficiària, en el període comprés entre l'1 de gener de 2014 i el 31 de març de 2015, en un nombre igual o superior al nombre de llocs creats amb el suport d'esta convocatòria i considerant per a això exclusivament els centres de treball de la Comunitat Valenciana.  
3.8. Els contractes de treball hauran de realitzar-se per compte d'altri i respectant la categoria professional i remuneració del perfil professional contractat. Només es prendran en consideració els contractes laborals indefinits. En tots els casos:  
- Hauran d'haver-se subscrit després de l'1 de gener de 2014 i abans del 31 de desembre de 2014.  
- El personal contractat haurà d'estar en possessió de la titulació corresponent, d'acord amb el que preveu l'article 3.10 d'esta resolució, en la data d'incorporació en l'empresa.  
- El personal contractat no haurà d'haver estat vinculat laboralment amb l'empresa beneficiària ni amb cap altra relacionada accionarialment o socialment amb esta en els tres últims anys. En el cas de les empreses derivades (spin-off) no serà aplicable este requisit si la vinculació laboral s'ha mantingut amb una institució d'I+D pública o privada sense ànim de lucre que participa en l'accionariat o en el capital de la nova empresa.  
- El personal contractat tampoc haurà de tindre, en el moment de presentació de la sol·licitud, participació en el capital de l'empresa que sol·licita esta ajuda o en una altra relacionada accionarialment o socialment amb esta, que supose una capacitat de control directe o indirecte en l'administració de l'empresa. Amb caràcter general, esta participació no podrà superar el 25 % del capital, criteri que no s'aplicarà en el cas de les empreses derivades.  
3.9. L'execució dels projectes no haurà de vulnerar en cap cas el principi de no-discriminació per raó de sexe, raça, origen ètnic, religió, conviccions, minusvalideses, edat o orientació sexual, i hauran de facilitar ?o almenys no impedir- l'accessibilitat per a les persones discapacitades. Així mateix haurà d'executar-se en el marc d'un desenrotllament sostenible i de foment de la protecció i millora del medi ambient.   
  
3.10. Requisits específics segons les actuacions susceptibles de suport:  
3.10.1. Actuació 1. Contractació per PIME de personal per a desenrotllar activitats pròpies d'I+D+i. El personal contractat haurà de desenrotllar exclusivament activitats d'I+D+i durant el període elegible del projecte i els llocs de treball creats s'hauran de mantindre, com a mínim, durant 2 anys a partir de l'1 de gener de 2015, i l'empresa quedarà obligada a la selecció i contractació d'un nou tècnic de perfil semblant o equivalent en cas d'extinció del contracte laboral abans d'este terme. El no-compliment d'estes condicions suposarà la revocació de les ajudes percebudes. Qualsevol incidència o modificació en els contractes finançats a càrrec d'este programa haurà de comunicar-se a l'IVACE en el moment en què es produïsca.  
El personal contractat haurà de posseir titulació universitària de caràcter tècnic adequada a les tasques d'I+D+i a desenrotllar i, preferentment, experiència en el desenrotllament i/o gestió de projectes d'esta naturalesa.  
Les condicions del contracte hauran de respectar la categoria professional, en este sentit i prenent com a referència el RD 278/2007, de 23 de febrer, sobre bonificacions en la cotització a la Seguretat Social respecte del personal investigador, només s'admetran contractes relatius a treballadors inclosos en els grups 1, 2, 3 i 4 de cotització al règim general de la Seguretat Social.  
Els contractes hauran de contindre la llegenda «Contracte cofinançat al 80 % pel Programa Operatiu FSE de la Comunitat Valenciana 2007-2013».  
3.10.2. Actuació 2. Contractació per grans empreses de personal per a desenrotllar activitats pròpies d'I+D+i  
El personal contractat haurà de desenrotllar exclusivament activitats d'I+D+i durant el període elegible del projecte i els llocs de treball creats s'hauran de mantindre, com a mínim, durant 2 anys a partir de l'1 de gener de 2015, i l'empresa quedarà obligada a la selecció i contractació d'un nou tècnic de perfil semblant o equivalent en cas d'extinció del contracte laboral abans d'este terme. El no-compliment d'estes condicions suposarà la revocació de les ajudes percebudes. Qualsevol incidència o modificació en els contractes finançats a càrrec d'este programa haurà de comunicar-se a l'IVACE en el moment en què es produïsca.  
  
Els professionals a contractar hauran de posseir titulació universitària de caràcter tècnic adequada a les tasques d'I+D+i a desenrotllar i, preferentment, experiència en el desenrotllament i/o gestió de projectes d'esta naturalesa.  
Les condicions del contracte hauran de respectar la categoria professional, en este sentit i prenent com a referència el RD 278/2007, de 23 de febrer, sobre bonificacions en la cotització a la Seguretat Social respecte del personal investigador, només s'admetran contractes relatius a treballadors inclosos en els grups 1, 2, 3 i 4 de cotització al règim general de la Seguretat Social.  
Els contractes hauran de contindre la llegenda «Contracte cofinançat al 80 % pel Programa Operatiu FSE de la Comunitat Valenciana 2007-2013».  
3.10.3. Actuació 3. Contractació de personal tècnic  
Els llocs de treball creats s'hauran de mantindre, com a mínim, durant 2 anys a partir de l'1 de gener de 2015, i l'empresa quedarà obligada a la selecció i contractació d'un nou tècnic de perfil semblant o equivalent en cas d'extinció del contracte laboral abans d'este terme. El no-compliment d'estes condicions suposarà la revocació de les ajudes percebudes. Qualsevol incidència o modificació en els contractes finançats a càrrec d'este programa haurà de comunicar-se a l'IVACE en el moment en què es produïsca.  
Els professionals a contractar hauran de posseir titulació universitària o formació professional de grau mitjà o superior.  
Els nous contractes hauran de destinar-se als departaments d'enginyeria, oficina tècnica i desenrotllament de producte, qualitat, medi ambient, laboratori, producció, aprovisionament i logística. En tot cas no es consideraran subvencionables els nous contractes destinats a direcció i gerència, administració, recursos humans, suport jurídic, suport TIC, màrqueting i comercial.  
3.11. Les empreses sol·licitants només podran presentar un projecte per actuació.   
  
Article 4. Empreses beneficiàries  
4.1.1. Actuació 1. Contractació per PIME de personal per a desenrotllar activitats pròpies d'I+D+i. Podran acollir-se a estes ajudes les PIME industrials o de servicis intensius en coneixement d'alta tecnologia (telecomunicacions, informàtica i investigació i desenrotllament), que tinguen la seu social o establiment de producció a la Comunitat Valenciana.  
4.1.2. Actuació 2. Contractació per grans empreses de personal per a desenrotllar activitats pròpies d'I+D+i. Podran acollir-se a estes ajudes les grans empreses industrials o de servicis intensius en coneixement d'alta tecnologia (telecomunicacions, informàtica i investigació i desenrotllament), que tinguen la seu social o establiment de producció a la Comunitat Valenciana.  
4.1.3. Actuació 3. Contractació de personal tècnic. Podran acollir-se a estes ajudes les empreses, tant PIME com grans empreses, industrials o de servicis intensius en coneixement d'alta tecnologia: telecomunicacions, informàtica i investigació i desenrotllament que tinguen la seu social o establiment de producció a la Comunitat Valenciana.  
  
En les tres actuacions queden excloses les comunitats de béns i les societats civils, així com les associacions, fundacions, administracions públiques i, en general, les entitats sense ànim de lucre. En queden igualment excloses les empreses que en el moment de la sol·licitud no tinguen almenys un treballador consignat en el rebut de liquidació de cotitzacions (TC1) o document equivalent, i un mínim de 6 mesos d'existència.  
Als efectes de la present resolució, es considerarà PIME l'entitat les característiques de la qual s'ajusten al que disposa l'annex I del Reglament (CE) núm. 800/2008, de la Comissió, de 6 d'agost de 2008, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat (General d'Exempció per Categories), normativa disponible en l'adreça web de l'IVACE ?http://www.ivace.es?.  
4.2. De conformitat amb allò que disposa l'article 1 del Reglament (CE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis, i sense perjuí del que establix l'apartat 2 de la disposició esmentada, no podran obtindre la condició de beneficiàries les empreses l'activitat de les quals estiga relacionada amb:  
- Els sectors de la pesca i l'aqüicultura regulats en el Reglament (CE) núm. 104/2000, del Consell (DO L17, de 21.01.2000, p. 22).  
- La producció primària de productes agrícoles.  
4.3. Per a l'exercici de la seua activitat, les empreses beneficiàries hauran de disposar de les autoritzacions administratives preceptives, trobar-se inscrites en els registres públics pertinents i complir qualssevol altres requisits exigits per les disposicions aplicables.  
4.4. En especial, les empreses beneficiàries hauran de trobar-se al corrent del compliment de la Llei 2/2006, de 5 de maig, de Prevenció de la Contaminació i Qualitat Ambiental, del Reial Decret Legislatiu 1/2013, de 29 de novembre, pel qual s'aprova el text refós de la Llei General de Drets de les Persones amb Discapacitat i de la seua Inclusió Social, de la Llei Orgànica 3/2007, de 22 de març, per a la Igualtat Efectiva de Dones i Hòmens, i de la Llei 9/2003, de 2 d'abril, per a la Igualtat entre Dones i Hòmens.  
4.5. No podran obtindre la condició d'empreses beneficiàries les empreses sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
  
Article 5. Característiques de l'ajuda i costos subvencionables  
5.1. Característiques de l'ajuda.  
5.1.1. Actuació 1. Contractació per PIME de personal per a desenrotllar activitats pròpies d'I+D+i. L'ajuda consistirà en una subvenció a fons perdut dels costos salarials dels nous contractes de personal dedicat a I+D+i en un nombre màxim de 5, amb intensitat màxima del 75 % dels costos subvencionables.  
5.1.2. Actuació 2. Contractació per grans empreses de personal per a desenrotllar activitats pròpies d'I+D+i. L'ajuda consistirà en una subvenció a fons perdut dels costos salarials dels nous contractes de personal dedicat a I+D+i en un nombre màxim de 5, amb intensitat màxima del 50 % dels costos subvencionables.  
5.1.3. Actuació 3. Contractació de personal tècnic. L'ajuda consistirà en una subvenció a fons perdut dels costos salarials dels nous contractes de personal, en un nombre mínim de 10, amb intensitat màxima del 25 % dels costos subvencionables.  
Les ajudes descrites estaran subjectes al règim de minimis, cosa que suposa que l'ajuda total de minimis concedida a una única empresa no serà superior a 200.000 euros durant qualsevol període de tres exercicis fiscals. Als efectes de la present convocatòria, s'entendrà per única empresa la definició establida en l'apartat 2 de l'article 2 del Reglament (CE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis. Per a les empreses que realitzen per compte d'altri operacions de transport de mercaderies per carretera, caldrà ajustar-se als límits i les condicions de l'article 3, apartats 2 i 3, de la disposició esmentada.  
5.2. Costos subvencionables:  
1. Recursos humans  
Cost salarial del personal contractat, incloent-hi el salari, les càrregues socials i la quota empresarial a la Seguretat Social. El cost salarial subvencionat màxim anual per persona no podrà ser superior a 50.000 euros i el cost màxim mensual no podrà superar 4.167,00 euros (incloent-hi la part proporcional de les pagues extraordinàries i altres retribucions), sense perjuí que el cost salarial anual per persona puga resultar superior.  
En cap cas podran superar-se els imports i percentatges màxims d'ajuda establits en l'apartat 5.1 in fine del present article.  
  
Article 6. Sol·licitud de l'ajuda  
Cada empresa sol·licitant haurà de presentar la documentació indicada a continuació:  
6.1. Sol·licitud normalitzada  
Els models de sol·licitud i la resta de documentació estaran disponibles en l'adreça d'Internet de l'IVACE ?http://www.ivace.es- i s'ompliran utilitzant els mitjans electrònics i/o telemàtics proporcionats per l'IVACE a través de l'adreça d'Internet esmentada.  
6.2. Termini de presentació de sol·licituds:  
El termini de presentació de sol·licituds finalitzarà el 25 de setembre de 2014 a les 14 hores.  
6.3. Documentació que ha d'acompanyar la sol·licitud normalitzada:  
6.3.1. Memòria tècnica del projecte segons model disponible en l'adreça d'Internet de l'IVACE ?http://www.ivace.es?. La memòria servirà de referent per a aplicar els criteris de valoració, per això, un ompliment defectuós o deficient, o la seua difícil comprensió, generarà una minusvaloració del projecte o inclús una denegació de la sol·licitud.  
  
6.3.2. Documentació relativa a la personalitat jurídica de l'empresa sol·licitant:  
a) Quan siga una societat la inscripció de la qual en el Registre Mercantil siga obligatòria, l'IVACE obtindrà la informació relativa a la personalitat jurídica de l'empresa sol·licitant, si bé podrà requerir-li directament la presentació d'algun document concret.  
b) En el cas d'empreses sol·licitants la inscripció de les quals en el Registre Mercantil no siga obligatòria (empresaris individuals, cooperatives), s'haurà d'aportar fotocòpia dels documents següents:  
- Contracte o acta de constitució i estatuts vigents.  
- Poder de representació del firmant de la sol·licitud, o document equivalent segons les prescripcions legals.  
- DNI si és empresari individual.  
No serà necessari aportar la documentació anterior que ja estiga en poder de l'IVACE sempre que es mantinga vigent i s'aporte declaració de vigència a este efecte segons model disponible en l'adreça d'Internet de l'IVACE: ?http://www.ivace.es?.  
6.3.3. El sol·licitant de l'ajuda haurà de presentar una declaració responsable, disponible en l'adreça d'Internet de l'IVACE ?http://www.ivace.es?, referent a totes les altres ajudes de minimis rebudes d'esta o una altra administració durant els dos exercicis fiscals anteriors i durant l'exercici fiscal en curs que estiguen subjectes al Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis o a altres reglaments de minimis, així com altres ajudes rebudes pels mateixos gastos subvencionables sotmeses a un reglament d'exempció o a una decisió adoptada per la Comissió.  
6.4. Lloc de presentació de sol·licituds  
6.4.1. Tant la sol·licitud com la memòria i la resta de documentació es presentaran davant del Registre Telemàtic de la Generalitat, i este emetrà automàticament un resguard acreditatiu de la seua presentació, que podrà ser arxivat o imprés per l'empresa interessada, en els termes que preveu el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat. Una vegada omplit el formulari de sol·licitud des del tràmit telemàtic, s'haurà d'annexar la memòria tècnica del projecte i la resta de documentació en format electrònic. La grandària màxima de fitxer a annexar serà de 8 Mb.  
6.4.2. Ja que la sol·licitud ha de tramitar-se necessàriament via telemàtica, només s'admetrà la presentació davant del Registre Telemàtic i sempre que estiga firmada electrònicament per mitjà d'una firma electrònica avançada basada en un certificat reconegut segons el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat, i expedit per la Generalitat o per qualsevol altre prestador de servicis de certificació amb què la Generalitat haja firmat el conveni oportú, que poden consultar-se en la pàgina web ?http://www.pki.gva.es/puntreg\_c.htm?.  
6.4.3. En el cas que per qualsevol circumstància una mateixa empresa presente diferents sol·licituds en una mateixa actuació susceptible de suport, es considerarà vàlida l'última registrada en termini.  
6.4.4. D'acord amb el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i la regulació de les notificacions telemàtiques de la Generalitat, s'incorpora el procediment arreplegat en esta resolució a l'annex del dit decret, com a procediment susceptible de tramitació a través del Registre Telemàtic de la Generalitat.  
6.5. La presentació de la sol·licitud comporta l'autorització a l'IVACE ?excepte manifestació en contra per l'empresa sol·licitant- per a demanar els certificats a emetre per l'Agència Estatal de l'Administració Tributària, per la unitat recaptadora de la Hisenda Pública Valenciana i per la Tresoreria General de la Seguretat Social, en els quals s'acredite que l'empresa sol·licitant es troba al corrent de les seues obligacions amb les dites administracions. En qualsevol cas, l'IVACE podrà requerir directament l'empresa sol·licitant si la informació obtinguda presenta alguna incidència.  
6.6. Si la sol·licitud aportada és incompleta o presenta errors esmenables es requerirà l'interessat perquè en el termini de 10 dies hàbils esmene la falta o adjunte els documents preceptius, amb l'advertència que si no ho fa es considerarà que ha desistit de la seua sol·licitud.  
6.7. Els requeriments a què es fa referència en este article, així com qualsevol altre que puga realitzar l'IVACE, s'efectuaran via telemàtica, si bé podran efectuar-se per fax o per correu electrònic o ordinari al número o a l'adreça indicada per l'empresa sol·licitant en la sol·licitud normalitzada, sempre que quede constància de la recepció per aquella.  
  
6.8. Els requeriments, les notificacions, les comunicacions o la documentació dels procediments emesos per mitjà de firma electrònica avançada en l'àmbit de la Generalitat gaudiran de validesa i eficàcia, en els termes de l'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6.9. L'aportació de documents en contestació als requeriments referits es podrà realitzar a través del Registre Telemàtic en l'adreça d'Internet de l'IVACE, i seran aplicables els mateixos requisits sobre la utilització de firma electrònica avançada que els arreplegats en este article.  
  
  
Article 7. Instrucció i avaluació de sol·licituds. Criteris d'avaluació  
  
7.1. L'òrgan instructor del procediment de concessió d'ajudes serà l'Àrea d'Empreses i Associacions de l'IVACE.  
7.2. L'ajuda es concedirà amb el règim de concurrència competitiva, per mitjà d'una comparació de les sol·licituds presentades a les quals s'aplicaran els criteris de valoració fixats en este article i s'establirà una prelació segons la puntuació obtinguda respectant els límits pressupostaris disponibles.  
7.3. L'òrgan instructor verificarà de cada empresa sol·licitant i dels projectes presentats el compliment dels requisits exigits en la convocatòria, i en cas de resultar d'acord amb esta procedirà a l'anàlisi dels projectes i a l'aplicació dels criteris del programa; durant este procés l'IVACE podrà convocar l'empresa sol·licitant a una entrevista a fi d'ampliar o verificar informació necessària per a l'avaluació de la proposta.  
En el cas dels projectes de l'Actuació 1, Contractació per PIME de personal per a desenrotllar activitats pròpies d'I+D+i, i de l'Actuació 2, Contractació per grans empreses de personal per a desenrotllar activitats pròpies d'I+D+i, es respectarà així mateix l'aplicació dels criteris de selecció del Programa Operatiu FSE de la Comunitat Valenciana per al període 2007-2013 arreplegats en l'eix prioritari 3, «Augment i millora del capital humà», tema prioritari 74, «Desenrotllament del potencial humà en l'àmbit de la investigació i la innovació, en particular, a través d'estudis de postgrau i formació del personal investigador, així com d'activitats en xarxa entre universitats, centres d'investigació i empreses». Com a resultat de la seua actuació, l'òrgan instructor emetrà una preavaluació que serà elevada a la comissió a què es referix l'article següent.  
7.4. Prèviament a l'aplicació dels criteris de valoració, i a fi de potenciar l'èxit dels objectius de la present convocatòria, l'IVACE podrà traslladar les sol·licituds a altres actuacions o convocatòries d'ajudes per la seua major idoneïtat, amb comunicació prèvia i acceptació de l'empresa sol·licitant.  
7.5. Seran criteris d'avaluació els següents:  
7.5.1. Actuació 1, Contractació per PIME de personal per a desenrotllar activitats pròpies d'I+D+i, i actuació 2, Contractació per grans empreses de personal per a desenrotllar activitats pròpies d'I+D+i.  
  
1. Qualitat del projecte  
Màxim: 70 punts. Puntuació mínima requerida: 20 punts.  
- Grau de definició d'un pla d'I+D+i en l'empresa en què s'emmarque la proposta de contractació: descripció i coherència dels objectius, planificació i recursos del Pla d'I+D+i. 0-30 punts.  
- Pla de treball per a les persones contractades: grau de descripció de les activitats a realitzar, la seua planificació i adequació al Pla d'I+D+i. 0-20 punts.  
- Adequació del perfil del candidat a les tasques a realitzar basant-se en la formació i experiència requerides. 0-20 punts.  
2. Resultats/Impacte esperable del projecte  
Màxim: 30 punts. Puntuació mínima requerida: 8 punts.  
- Increment de la capacitat d'I+D+i: increment de la capacitat investigadora i d'innovació de l'empresa. Augment percentual dels recursos humans destinats a la I+D+i. 0-15 punts.  
- Ocupació creada: nombre de llocs de treball creats. 0-15 punts.  
  
7.5.2. Actuació 3. Contractació de personal tècnic  
1. Qualitat del projecte  
Màxim: 50 punts. Puntuació mínima requerida: 15 punts.  
- Grau de definició d'un pla d'empresa en què s'emmarque la proposta de contractació: descripció i coherència dels objectius, planificació i recursos del pla d'empresa. 0-30 punts.  
- Pla de treball per a les persones contractades: descripció de les activitats a realitzar, la seua planificació i adequació al pla d'empresa. 0-20 punts.  
2. Resultats/Impacte esperable del projecte  
Màxim: 50 punts. Puntuació mínima requerida: 10 punts.  
- Ocupació creada: nombre de llocs de treball creats. 0-50 punts.  
  
  
Article 8. Concessió de l'ajuda  
Després dels actes d'instrucció i l'aplicació dels criteris de valoració, els projectes seran elevats a una comissió composta pel personal de l'IVACE que s'indica a continuació:  
- President: el director general de l'IVACE.  
- Dos representants de l'Àrea d'Empreses i Associacions.  
- El cap de l'Àrea de Suport.  
- Un tècnic de l'Àrea de Suport que actuarà com a secretari.  
Podran assistir-hi, amb vot, tres representants de l'àmbit empresarial, tecnològic o científic, designats pel director general de l'IVACE.  
La Comissió adaptarà el seu funcionament al que establix la convocatòria i, de manera subsidiària, les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Si bé la convocatòria fixa una puntuació mínima que hauran d'obtindre els projectes per a ser avaluats positivament, la Comissió podrà, quan el nombre de sol·licituds que superen eixe llindar mínim no permeta concedir el percentatge màxim d'ajuda en funció del pressupost disponible:  
- Mantindre el percentatge màxim d'ajuda, ajustant per a això la nota de tall a l'alça, de manera que s'equilibre el pressupost disponible amb l'import total de les sol·licituds de subvenció que han superat el llindar mínim, o bé,  
- Reduir el dit percentatge en la quantia que estime adequada a fi d'arribar a un nombre més gran de beneficiaris.  
La Comissió optarà per una o altra mesura valorant el màxim efecte de les ajudes.  
En els casos de sol·licituds amb igualtat de puntuació, es tindrà en compte, a l'efecte de resoldre l'empat, la puntuació obtinguda criteri a criteri, seguint un orde decreixent de la seua ponderació, començant pel primer fins que es produïsca el desempat.  
De les reunions de la Comissió s'elevarà l'acta ?amb la proposta d'adjudicació continguda en esta- al president de l'IVACE.  
Vista la proposta continguda en l'acta de la comissió, el president de l'IVACE resoldrà sobre l'adjudicació de les ajudes, fixarà expressament la quantia i incorporarà, si és el cas, les condicions i obligacions a què haja de subjectar-se l'empresa beneficiària.  
La resolució del president de l'IVACE posarà fi a la via administrativa i el seu contingut serà notificat de forma individualitzada a cada interessat de forma telemàtica. Les subvencions concedides seran publicades en el Diari Oficial de la Comunitat Valenciana (DOCV) amb expressió del programa i crèdit pressupostari a què s'imputen, empresa beneficiària, subvenció concedida i finalitat o finalitats de la subvenció. Així mateix, les empreses beneficiàries de l'Actuació 1, Contractació per PIME de personal per a desenrotllar activitats pròpies d'I+D+i, i l'actuació 2, «Contractació per grans empreses de personal per a desenrotllar activitats pròpies d'I+D+i», seran incloses en una relació de beneficiaris de fons estructurals en compliment de la normativa sobre publicitat dels fons esmentats.  
La resolució de concessió podrà incloure una relació ordenada de totes les sol·licituds que no hagen sigut estimades per sobrepassar-se la quantia màxima del crèdit fixat en la convocatòria, amb indicació de la puntuació obtinguda per cada una perquè, en cas d'augment per generació pressupostària o alliberament de crèdit, puguen ser ateses per orde de puntuació.  
  
Article 9. Obligacions de les empreses beneficiàries  
a) Execució del projecte: els projectes podran executar-se fins al 31 de març de 2015, i s'observarà quant a dates d'elegibilitat i presentació de justificants el que establix la taula següent:  
  
 Pagaments Data justificació  
Gastos realitzats fins a 31.12.2014 Admissibles fins a 10/2/2015 Fins a 10/2/2015  
Gastos realitzats des d'1/1/2015 fins a 31/3/2015 Admissibles fins a 10/4/2015 Fins a 10/4/2015  
  
  
  
a.1) L'empresa beneficiària haurà de realitzar el projecte objecte de subvenció de la forma descrita en la memòria presentada junt amb la sol·licitud normalitzada, i de manera que es complisca la finalitat de l'ajuda, respectant els costos indicats en la notificació de concessió i pels imports que s'hi especifiquen.  
Qualsevol modificació substancial del projecte haurà de comptar amb l'aprovació prèvia de l'IVACE, sol·licitada i justificada per escrit fins a dos mesos naturals abans de la finalització del termini d'admissibilitat dels gastos del projecte, i no podrà suposar en cap cas una alteració del contingut essencial del projecte. Podran validar-se, sense necessitat d'autorització prèvia, aquelles modificacions que no afecten qüestions essencials del projecte ni es deriven del fet que el nombre de persones contractades, objecte d'ajuda, siga diferent del previst i valorat en la sol·licitud, i es justifique adequadament en la memòria resum d'actuació justificativa perquè, a criteri del tècnic que verifica la justificació de l'ajuda, puguen admetre's.  
a.2) Quant al període subvencionable de gastos només seran tinguts en consideració els compresos entre l'1 de gener de 2014 i les dates indicades en l'art. 9.a.  
a.3) En tot cas, les possibles modificacions no estaran en contradicció amb els requisits exigits per a l'aprovació del projecte, ni modificar les quanties màximes susceptibles de suport d'este.  
b) Acreditació de la realització del projecte.  
b.1.1) El beneficiari haurà de presentar davant de l'IVACE els justificants de gasto i pagament en les dates indicades en l'article 9.a ?o data posterior que puga establir-se- i la documentació requerida en el Manual d'Instruccions de Justificació d'Ajudes aprovat a este efecte per resolució del director general de l'IVACE.  
b.1.2) Quan els projectes continuen durant l'anualitat 2015, haurà de presentar la següent documentació justificativa de l'execució parcial del projecte en el termini límit de justificació del 10.02.2015:  
- Memòria justificativa d'avanç del projecte executat fins al 31.12.2014.  
- Pressupost de gastos previst des del 01.01.2015 fins al 31.03.2015 amb indicació de les modificacions si s'ha produït alguna variació en els gastos presentats junt amb la sol·licitud inicial.  
- Manifestació de continuïtat del projecte.  
b.2) Els pagaments només s'admetran si estan realitzats a través d'entitat financera, i la seua justificació es realitzarà per mitjà de la presentació de còpia de l'extracte bancari que acredite l'eixida efectiva dels fons junt amb còpia de la transferència o del xec nominatiu. Queden exclosos els pagaments realitzats en efectiu o per caixa. La justificació dels gastos de personal es durà a terme per mitjà de l'aportació de les nòmines del personal de la plantilla dedicat al desenrotllament del projecte, els rebuts de liquidació de cotitzacions a la Seguretat Social a càrrec de l'empresa i els certificats de retencions on s'acredite l'ingrés d'estes a favor de la hisenda pública. A l'efecte de justificació es considerarà que el gasto subvencionat s'ha realitzat sempre que haja sigut totalment pagat en la data límit de justificació, per la qual cosa no seran admissibles pagaments ajornats.  
b.3) En el cas que l'orde de transferència i/o l'apunt de l'extracte bancari siguen globals i, per tant, estiguen referits a diversos justificants de gasto, relacionats o no amb el projecte, serà necessari acompanyar una relació d'estos degudament detallada en què apareguen el destinatari, la identificació del justificant del gasto (el número de la factura o el concepte d'esta) i l'import pagat. Esta relació haurà de ser segellada per l'entitat financera.  
b.4) L'empresa beneficiària haurà d'aportar, en la justificació final del projecte un import de justificants de gasto pagats que garantisquen l'execució dels projectes d'acord amb les condicions de concessió; en cas contrari es produirà la revocació de l'ajuda. Quan l'import de justificants de gasto pagats siga inferior al previst en la concessió de l'ajuda igualment tindrà lloc la revocació, llevat que tècnicament puga considerar-se que així i tot el projecte ha sigut efectivament desenrotllat, o que el menor import justificat derive d'una modificació segons el que establix l'apartat 9.a.1, o del fet que el període de duració de les contractacions siga més curt de l'inicialment previst, i en este cas no es declare la revocació sinó la minoració.  
b.5) El Manual d'Instruccions de Justificació d'Ajudes podrà exigir que s'acompanyen d'un informe d'auditor o empresa inscrita en el ROAC (Registre Oficial d'Auditors de Comptes), d'acord amb l'Orde EHA/1434/2007, de 17 de maig, per la qual s'aprova la norma d'actuació dels treballs de revisió de comptes justificatius de subvencions en l'àmbit del sector públic estatal (BOE 125, 25.05.2007), així com d'un llistat de comprovació del compliment dels requisits del Manual d'Instruccions de Justificació d'Ajudes, firmat per l'auditor i visat pel representant legal de l'empresa beneficiària.  
  
b.6) Documentació acreditativa del compliment de les condicions i obligacions específiques en el Manual d'Instruccions de Justificació d'Ajudes.  
c) Altres obligacions:  
c.1) Inserir en el material divulgatiu relacionat amb la difusió del projecte el logotip d'IVACE disponible en ?http://www.ivace.es?.  
c.2) Complir les seues obligacions fiscals i amb la Seguretat Social de manera que quede acreditada esta circumstància en el moment previ a l'atorgament de l'ajuda i al del reconeixement de l'obligació per IVACE, en els termes establits en la normativa vigent en la matèria.  
c.3) Conservar durant un període de 12 anys ?i fins a tres anys a partir del tancament del Programa Operatiu FSE de la Comunitat Valenciana 2007-2013 en el cas de projectes de l'Actuació 1, Contractació per PIME de personal per a desenrotllar activitats pròpies d'I+D+i i l'actuació 2, Contractació per grans empreses de personal per a desenrotllar activitats pròpies d'I+D+i- els documents justificatius de la realització del projecte o activitat, i els relacionats amb els gastos i pagaments i amb les auditories corresponents, mentres puguen ser objecte de comprovació i control. En este sentit, es conservaran els originals dels documents o còpies certificades conformes amb els originals sobre suports de dades generalment acceptades, entenent per estes les fotocòpies de documents originals, les microfitxes de documents originals, les versions electròniques de documents originals i els documents que només existisquen en versió electrònica.  
c.4) Disposar de llibres comptables i registres diligenciats i la resta de documents degudament auditats en els termes exigits per la legislació mercantil, així com els estats comptables. Les empreses beneficiàries de l'actuació 1, «Contractació per PIME de personal per a desenrotllar activitats pròpies d'I+D+i», o de l'actuació 2, Contractació per grans empreses de personal per a desenrotllar activitats pròpies d'I+D+i, hauran de mantindre a més un sistema de comptabilitat separat o un codi comptable adequat en relació amb totes les transaccions relacionades amb l'operació, sense perjuí de les normes de comptabilitat nacional. En este sentit, hauran de presentar en el compte justificatiu de la subvenció un llistat en què en cada apunt que es faça d'un gasto, un pagament o un ingrés i un cobrament en el llibre diari de comptabilitat segons el pla general comptable (PGC) es reflectisca la quantia de l'apunt esmentat que té relació amb la subvenció concedida, i en el llistat esmentat es reflectirà tant el número d'apunt i assentament del llibre diari com el subcompte del PGC i l'import del subcompte que correspon a la subvenció concedida, llevat que les empreses beneficiàries ja disposen d'un sistema de comptabilitat separada que permeta apreciar la traçabilitat ací referida.  
c.5) Actualitzar qualsevol documentació presentada que haja experimentat alguna modificació.  
c.6) Respondre de la veracitat dels documents aportats i en general de la informació facilitada.  
c.7) Facilitar a l'IVACE la informació relativa a indicadors financers, de producció i resultats que permeten mesurar l'avanç enfront de la situació de partida descrita per l'empresa beneficiària en la memòria del projecte com a conseqüència de la seua execució.  
c.8) Comunicar a l'IVACE altres ajudes subjectes al règim de minimis (independentment dels costos subvencionables) i/o altres ajudes públiques o privades que hagen obtingut o sol·licitat per als mateixos costos subvencionables. En cas de concurrència amb altres ajudes pels mateixos costos subvencionables, quedarà sense efecte la ja concedida per l'IVACE, excepte renúncia expressa a la concedida per l'altra administració.  
c.9) Complir totes aquelles obligacions que es deriven de la normativa d'aplicació especificada en l'article 13 d'esta resolució.  
  
Article 10. Control i verificació. Minoracions i revocacions  
Tant les empreses beneficiàries com els tercers relacionats amb l'objecte de la subvenció, hauran de sotmetre's a les actuacions de comprovació, verificació i control financer de l'activitat subvencionada efectuades en qualsevol moment tant per l'IVACE com per qualsevol òrgan de l'Administració central de l'Estat, de la Generalitat i de la Unió Europea i els seus representants autoritzats, i hauran de facilitar en tot moment tota la informació que se sol·licite en l'exercici de les actuacions esmentades, i en especial posaran a disposició la totalitat de documents necessaris per a una pista d'auditoria adequada.  
Les verificacions abordaran els aspectes administratius, financers, tècnics i físics de les operacions, segons corresponga, i hauran d'incloure en tot cas els procediments següents:  
- Verificacions administratives de tots els projectes aprovats.  
- Verificacions sobre el terreny de determinats projectes, la mostra dels quals s'obtindrà a partir d'un mètode de mostreig aleatori. Els paràmetres tècnics de la mostra es determinaran de conformitat amb l'annex IV del Reglament (CE) 1828/2006.  
Així mateix, l'incompliment per les empreses beneficiàries de qualsevol de les obligacions establides en esta resolució podrà donar lloc a la minoració o a la revocació de la subvenció en funció de les circumstàncies ocorregudes i d'una valoració d'estes. En el cas que l'ajuda haja sigut ja pagada, haurà de procedir-se al reintegrament de la quantitat percebuda i dels interessos de demora des del moment del pagament de la subvenció en la forma prevista en la legislació sobre subvencions. De conformitat amb la normativa esmentada, l'incompliment de l'obligació de reintegrament tindrà entre altres efectes la impossibilitat de ser empresa beneficiària en convocatòries successives, sempre que es trobe en període executiu.  
  
Article 11. Pagament de les ajudes. Bestretes  
L'IVACE procedirà al pagament de l'ajuda una vegada que l'empresa beneficiària haja executat el projecte i sempre que haja complit les obligacions exigibles. En els projectes executats en 2014 i 2015 no es produiran pagaments alliberadors parcials, sinó que es procedirà al pagament una vegada que s'haja acreditat l'execució del projecte en la part corresponent als dos exercicis. En tot cas, la inexistència de disponibilitat pressupostària per a la segona anualitat no suposarà per a l'empresa beneficiària la impossibilitat de percebre les quantitats corresponents a la primera anualitat.  
Podrà anticipar-se a les empreses beneficiàries el pagament de l'ajuda d'acord amb els límits que si és el cas establisca la llei de pressupostos de la Generalitat per a cada exercici a què s'aplica la convocatòria -o amb les modificacions d'estos aprovades pel Consell-, amb presentació prèvia per l'empresa beneficiària d'aval bancari per la quantia anticipada constituït d'acord amb la normativa vigent en els servicis territorials de la Conselleria d'Hisenda i Administració Pública de la Generalitat. Els interessos meritats per les bestretes no tindran la consideració de subvenció.  
  
Article 12. Dotació pressupostària  
12.1. El pressupost per a la concessió de les ajudes previstes en la present resolució serà d'1 milió d'euros a càrrec de la línia T6722000, «Investigació, desenrotllament i innovació empresarial per a l'any 2014», i de 500.000 euros a càrrec de l'exercici 2015 amb caràcter estimatiu; la dotació definitiva corresponent a l'exercici 2015 serà publicada una vegada que s'aprove el pressupost de l'IVACE per l'exercici esmentat. La seua distribució serà la següent:  
  
Actuació Pressupost 2014 Pressupost estimat 2015  
Actuació 1. Contractació per PIME de personal per a desenrotllar activitats pròpies d'I+D+i 731.435 - 200.000 -  
Actuació 2. Contractació per grans empreses de personal per a desenrotllar activitats pròpies d'I+D+i 892.663 - 100.000 -  
Actuació 3. Contractació de personal tècnic 287.135 - 200.000 -  
  
  
  
Si una vegada concedides les ajudes, i d'acord amb el que establix l'article 8, no s'esgota el pressupost disponible per a alguna de les actuacions, el pressupost sobrant podrà utilitzar-se per a incrementar el de les altres respectant en tot cas les possibles limitacions que el distint origen dels fons que financen cada una puga imposar.  
  
En qualsevol cas es podrà incrementar el finançament quan es produïsca un augment del crèdit disponible procedent d'altres convocatòries en què s'hagen resolt sol·licituds per import inferior al gasto inicialment previst, o de les quals es deriven obligacions liquidades o reconegudes per import inferior a l'ajuda que va ser concedida al seu dia, o bé quan l'augment esmentat siga conseqüència d'una generació, ampliació o incorporació de crèdit. L'efectivitat de la quantia addicional queda condicionada a la declaració de disponibilitat del crèdit, a l'aprovació de la modificació pressupostària que siga procedent i a la seua publicació en el Diari Oficial de la Comunitat Valenciana amb caràcter previ a la resolució de concessió. En estos supòsits s'aprovaran les modificacions corresponents de la convocatòria, que seran publicades en el Diari Oficial de la Comunitat Valenciana, sense necessitat d'obertura d'un termini addicional per a presentar noves sol·licituds.  
12.2. L'Actuació 1, Contractació per PIME de personal per a desenrotllar activitats pròpies d'I+D+i, i l'Actuació 2, Contractació per grans empreses de personal per a desenrotllar activitats pròpies d'I+D+i, comptaran amb finançament del Fons Social Europeu (FSE) en un percentatge del 80 % a través del Programa Operatiu FSE de la Comunitat Valenciana 2007-2013 (eix 3, tema prioritari 74).  
  
Article 13. Marc normatiu  
Les ajudes arreplegades en la present resolució es concediran d'acord amb el que establixen:  
- L'Orde de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA).  
- La Llei 38/2003, de 17 de novembre, General de Subvencions, i disposicions de desplegament.  
 El Decret Legislatiu de 26 juny de 1991, pel qual s'aprova el text refós de la Llei d'Hisenda Pública de la Generalitat Valenciana.  
  
- El Reglament CE núm. 1083, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, el Fons Social Europeu i el Fons de Cohesió, i el Reglament CE núm. 1828/2006, que fixa les seues normes de desplegament i la resta de normativa sobre fons estructurals.  
- L'Orde EHA/524/2008, de 26 de febrer, per la qual s'aproven les normes sobre els gastos subvencionables dels programes operatius del Fons Europeu de Desenrotllament Regional i del Fons de Cohesió.  
  
- Les ajudes previstes en la present convocatòria s'acolliran a la normativa europea de competència establida en el Reglament (CE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE, L 352, de 24.12.2013).  
  
- El Decret 96/1998, de 6 de juliol, del Consell, pel qual es regula l'organització de la funció informàtica, la utilització dels sistemes d'informació i el registre de fitxers informàtics en l'àmbit de l'Administració de la Generalitat.  
- El Decret 87/2002, de 30 de maig, pel qual es regula la utilització de la firma electrònica avançada en la Generalitat, modificat pel Decret 149/2007, de 7 de setembre, del Consell, pel qual s'aprova l'Estatut de l'Ens Prestador de Certificació Electrònica de la Comunitat Valenciana, i el Decret 18/2004, de 13 de febrer, del Consell de la Generalitat, de creació del Registre Telemàtic i regulació de les notificacions telemàtiques de la Generalitat.  
- Qualsevol altra normativa que per la matèria li siga aplicable.  
  
Article 14. Publicitat comunitària. Obligacions  
Les empreses beneficiàries de l'Actuació 1, Contractació per PIME de personal per a desenrotllar activitats pròpies d'I+D+i, i de l'Actuació 2, Contractació per grans empreses de personal per a desenrotllar activitats pròpies d'I+D+i, s'asseguraran que les parts que intervenen en el projecte han sigut informades del cofinançament en un 80 % pel Fons Social Europeu i anunciaran clarament que el projecte ha sigut seleccionat en el marc del Programa Operatiu FSE de la Comunitat Valenciana 2007-2013. Per a complir este requisit, l'empresa beneficiària haurà de:   
- Incloure el logotip FSE i la declaració «Projecte cofinançat pels Fons FSE, dins del Programa Operatiu FSE de la Comunitat Valenciana 2007-2013» en qualsevol document relacionat amb el projecte o activitat subvencionada. La inclusió del logotip FSE es realitzarà en qualsevol format en què estiga suportada la documentació del projecte, és a dir, paper, DVD, CD, pantalla informàtica, etc.  
Els logotips de FSE es poden descarregar de la pàgina ?http://www.ivace.es?, en la zona de descàrregues, carpeta «Logotips Fons Europeus i IVACE».  
  
Article 15. Entitats col·laboradores i assistència tècnica  
L'IVACE podrà subscriure convenis amb altres entitats perquè l'assistisquen en determinades funcions auxiliars a la gestió dels expedients vinculats al projecte.  
  
DISPOSICIÓ FINAL  
  
Primera  
Es faculta el director general de l'IVACE per a dictar les resolucions necessàries per al desplegament, l'eficàcia i l'execució de la present convocatòria.  
  
Segona  
La present resolució entrarà en vigor l'endemà de la publicació en el Diari Oficial de la Comunitat Valenciana.  
  
València, 8 de juliol de 2014.- El president de l'IVACE: Máximo Buch Torralva.